歌
作者：羅漢和尚
朝代：唐

paragraphs: 咸通七載初參道，到處逢言不識言。
心裏癡（《五燈會元》作「疑」）團若栲栳，三春不樂止林泉。
忽遇法王氈上坐，便陳疑懇向師前。
師從氈上那伽起（一作「定」），袒膊當胸打一拳。
駭散癡（《五燈會元》作「疑」）團獦狚落，舉頭看見日初圓。
從茲蹬蹬以碣碣，直至如今常快活。
只聞肚裏飽膨脝，更不東西去持鉢。